**Správa dozornej rady za rok 2014**

Dozorná rada Pozemkového spoločenstva bývalých urbarialistov obce Oravský Biely Potok predkladá valnej hromade túto správu, ktorá informuje:

* O výsledkoch kontrolnej činnosti a z toho vyplývajúcich návrhov na zlepšenie

Dozorná rada pracovala v zložení predseda DR: Ing. Roman Ťapák

 Člen: Ing . Eduard Adamčák

 Člen: Ing. Jozef Palko

**A/Činnosť DR**

Táto dozorná rada pracuje tretie volebné obdobie. Kontrolná činnosť bola vykonávaná priebežne a to účasťou na jednaniach výboru plus samostatnými kontrolnými činnosťami členov DR.

**B/Výsledky kontrolnej činnosti DR a z toho vyplývajúce návrhy na ich zlepšenie**

a/**Ťažba a predaj dreva**

* Celkovo sa vyťažilo z lesa 7724 m3 dreva, z toho bolo priamo na skladoch predané 6108 m3 guľatiny a 324 m3 palivového dreva. URBÁR má jednotlivé lokality chotára rozdelené na štyri strediská.
* Stredisko 1 zahŕňa lokalitu /Solisko, Úboč, Gagov breh/ v tejto lokalite bolo vyťažené 1752 m3 dreva, z toho bolo priamo na sklade predané 1400 m3 s priemernou cenou 62,80 Eura/m3.
* Stredisko 2 zahŕňa lokalitu /Sekaniská, Horný Háj, Hájik/ v tejto lokalite bolo vyťažené 1375,8 m3 dreva z toho bolo priamo na sklade predané 1277 m3 s priemernou cenou 63,5 Eura/m3.
* Stredisko 3 zahŕňa lokalitu / Obora, Malý Potok/ v tejto lokalite bolo vyťažené 1290 m3 dreva z toho bolo priamo na sklade predané 950 m3 s priemernou cenou 67 eura /m3.
* Stredisko 4 zahŕňa lokalitu/ Rovienky, Kováčová, Prieková, Romanová, Kopec, Zakliníky/ - v tejto lokalite bolo vyťažené 3303 m3 dreva s toho bolo priamo na sklade predané 2481 m3 s priemernou cenou 59 €/m3

Celková suma predaného dreva je **381502 euro.**

**DR Doporučuje: Dozorná rada už dva roky po sebe apelovala na vedenie urbáru, aby drevo nepredávali za najnižšiu cenu zo skladu, ale aby sa drevo triedilo a následne predávalo s min. 10 % - 15 % čistým ziskom. Pred dvomi rokmi sme poukazovali na teleskopický nakladač Manitou. Pred rokom valná hromada odsúhlasila nákup traktora s vyvážačkou , aby sa drevo vytriedilo a následne predalo s vyšším ziskom. Pred rokom sme uvažovali, že keď kupec u nás kúpi drevo, v Podbieli ho ani nevytriedi a už ho čaká poliak s autom. Dokonca sa stalo, že keď sa kupcovi pokazilo auto, prišiel čech priamo na náš sklad a my sme mu to nakladali priamo na auto. Ale s tým, že drevo so ziskom min. 10% si kupec zaúčtoval priamo na našom sklade. Keby sa drevo triedilo a zhodnotilo o 10%, tak suma 380.000 € mohla byť vyššia o 38.000 eur. Keď to rozmeníme na drobné, tak podielnik s 10 podielmi mohol na konci roka dostať namiesto 100 € - 200€. Bohužiaľ nie je tomu tak a za posledných 12 mesiacov sa nič nezmenilo. Vedenie Urbáru nemá snahu ani vôľu naše drevo zhodnocovať.**

c/**URBÁRSKA PÍLA**

Na píle za rok 2014 sa hospodárilo s vyrovnaným výsledkom a to znamená, že výsledok je ovplyvnený cenou, s ktorou sa počíta za 1m3 dovezeného dreva. Dreva bolo na pílu dovezené 1218 m3. Tržby na píle boli 131 000 €. Náklady s platmi zamestnancov, kde sme počítali dni kedy pracovali len na píle a nie v lese a pri cene 65€/m3 boli 114 809 €. Píla vytvorila zisk

16000 euro. Tento zisk je dôkaz toho že píla dokáže produkovať zisk, ale treba sa tomu venovať.

Ďalej DR valnú hromadu informuje:

Píla nepracovala stále a viac ako 50% zamestnancov vykonávali práce v lese. Treba sa zamyslieť, že my našich pracovníkov vedieme ako profesionálnych zamestnancov, kde ich školíme na prácu s nakladačmi, na prácu s motorovou pílou, zabezpečujeme ochranné pracovné prostriedky, platíme lekárske prehliadky, aby mohli odborne pracovať na píle a zhodnocovať naše drevo a predseda urbáru im dáva robiť brigádnickú prácu v lese, čo je na naše pomery vysoký prepych. Venujme sa však najväčšiemu problému a to je odbyt píly, o ktorý sa absolútne nikto nestará.

Preto DR dáva návrh valnej hromade na zápis do uznesenia:

Valná hromada zaväzuje predsedu a podpredsedu Urbáru, že začnú hľadať odbyt na rezivo. Veď je to náš vrcholový manažment a konečne môže začať niečo robiť pre urbár.

D**/ Investície a kalamita**

Počas funkčného obdobia tohto výboru bolo vyrúbané viac ako 15000 m3 dreva, čo je o 90% viac ako máme rúbať podľa lesného hospodárskeho plánu. V roku 2014 bol vyprodukovaný zisk po vytvorení rezervy 60.000 € pred zdanením - 122.000 €. Daň zo zisku 2014 je 26.900 €. DPH z roku 2014 činí 77.000 €.

 V roku 2013 sme zaplatili daň zo zisku 9.000 € a DPH 39.000 €.

 Za posledné dva roky sme zaplatili 38.000 € dane zo zisku a DPH 116.000 €. Takže všetok zisk, ktorý tvoríme, tvoríme v podobe daní pre štát. A to preto, lebo sa nič neinvestuje do majetku Urbáru. Pred rokom Valná hromada schválila zakúpenie vyvážacej súpravy v hodnote 30.000 € – 40.000 €. Táto investícia sa neuskutočnila a ja ako predseda DR sa pýtam vedenia Urbáru PREČO??? Za posledné tri roky sme dokázali zakúpiť jedine jedno staré auto za 8.000 € a dve motorové píly. **Preto DR valnej hromade navrhuje, aby na elektráreň, ktorú rieši p. Kováč, boli schválené finančné prostriedky na jej realizáciu**. A po zvýšení finančných zdrojov bola zakúpená vyvážacia súprava a traktor.

**E/ Hospodárenie urbáru s našim majetkom**

V našom Urbári vykonávajú ťažbu 3 skupiny:

1. skupina - Dušan Pavčo so suchohorcami
2. skupina - Miroslav Hurťák s Igorom Kováčom
3. skupina - Chlapci Tekeľoví

Následné číselné vyjadrenie je len v číslach a percentách:

Miroslav Hurťák a spol. vyťažil celkom 2180 m3 dreva, z toho mi % vyšlo, že 37% fakturoval bez koňa a zvyšných 63% s koňom.

Skupina chlapcov Tekeľových vyťažili 2280 m3, z toho mi vyšlo zhodne ako pri M. Hurťákovi , že 37% fakturovali práce bez koňa a 63% práce s koňom.

Skupina Dušana Pavča vyťažila 3147 m3 dreva, z toho bez koňa 100% a s koňom fakturovali 100%. V decembri minulého roka, keď padla kalamita, bol som v lese s p. Klimekom pozrieť stav kalamity. Nafotili sme kalamitu v Malom Potoku, tieto fotografie sú k dispozícii a budú k nahliadnutiu na našej internetovej stránke. Drevo naváľané jedným smerom, len zacúvať traktor a pozapínať. Podľa môjho názoru a tiež p. Klimeka Dušana, 60% ťažba traktorom a koňom zvyšných 40%. Suchohorci si to asi môžu dovoliť, všetko fakturovať s koňom, však tu majú rodinu - predsedu p. Pavča. Toto, čo sa deje, je obyčajné rodinkárstvo a klientelizmus. Keby suchohorci nefakturovali za neadekvátnu prácu s koňom, na našom účte by bolo o 9.441 € viac. Ale....nie je!

**DR navrhuje dať do uznesenia bod Drevo ťahané koňmi na sklade na jednu stranu a bez koňa na druhú stranu. Sklady máme dostatočne veľké. Za zmienku stojí, že za ťažbu a práce v lese je zodpovedný lesník.**

K nehospodárnemu nakladaniu s urbárskymi finančnými zdrojmi chcem uviesť ešte jeden príklad. Na kontrole sa mi dostala do rúk faktúra, kde bola zakúpená bučina na vykurovanie urbárskeho domu – platíme za 5 m3 palivového dreva bučiny – 1m3 za 50€, spolu za 5 m3 – 250 €. Súdnemu človeku sa rozum zastavuje, máme plný dvor palivového dreva, ktoré predávame, aj keď smrečinu a my musíme kupovať bučinu. Tak nebudú prikladať bukom každé dve hodiny, ale smrekom každú hodinu. Pritom všetkom im na nohy ešte fúka elektrický konvektor...

Pre príklad, keď spočítam 9.440 € + 200 € je 9.660 €: 3800 podielov je 2,54 eur, to znamená, že každý podielnik, ktorý má napr. 20 podielov, mohol na konci roka dostať nie 200 €, ale 250,80 €, teda o 50 eur viac.

Teraz hovorím o reálnych peniazoch, ktoré boli na našom urbárskom účte a mali skončiť na účte podielnikov a nie cudzích osôb!

**F/ Zvýšenie kvalifikačných požiadaviek na predsedu Urbáru**

Veľa ľudí mladých, aj starších ma zastavuje a poukazuje na fakt, že nášho predsedu urbáru, ktorý nemá vodičský preukaz, musí voziť lesník p. Hoza. Lesník, ktorý má riadiť ťažbu a práce v lese, robí osobného šoféra predsedovi urbáru, p.Pavčovi. My ako majitelia a akcionári musíme na jednu činnosť platiť dve osoby. Bielopotocký Urbár nie je taký bohatý, aby si mohol dovoliť takýto luxus.

DR navrhuje vniesť do stanov bod: Kandidát na predsedu Urbáru musí byť držiteľom vodičského oprávnenia skupiny B.

G/ **Voľby 2016**

Pripomínam bod V. stanov spoločenstva, kde sa píše:

Na valnom zhromaždení môže člena spoločenstva zastupovať ním poverená osoba. Splnomocnenie musí byť písomné , musí byť z neho zrejmé, k čomu člen splnomocňuje splnomocnenca. Podpis splnomocneného člena musí byť riadne overený (vykonáva obecný úrad alebo notár s poplatkom). Splnomocnenie sa pripája a archivuje spoločne s podpisom prezenčnej listiny.

**Z tohto bodu vyplýva, že môže voliť iba člen resp. poverený zástupca s overenou pozvánkou na príslušnom obecnom úrade.**

H**/ Kontrola vykonaná v závere roka bola zameraná na:**

* platenie vystavených a došlých faktúr za rok 2014
* vyplácanie zamestnancov a dodržiavanie jednotlivých stupňov náročnosti
* hospodárenie na píle, vykonávanie inventúry materiálu, evidencia výdaja materiálu, evidencia výdaja PHM (nafty a benzínu)

Pri týchto kontrolach neboli zistené nedostatky.

I/ DR upovedomuje členskú základňu že na URBÁRI je zavedená **kniha pripomienok a návrhov**, kde každý člen môže napísať svoju pripomienku, ktorou sa DR bude zaoberať a o vyriešení daneho problému dotyčného informovať.

**Dozorná rada navrhuje dať do uznesenia bod: Valná hromada zaväzuje výbor zaoberať sa pripomienkami dozornej rady a o ich riešení informovať na budúcej valnej hromade.**

 Oravský Biely Potok 14.02.2015

Spracovali: Ing.RomanŤapák, Ing. Eduard Adamčák, Ing. Jozef Palko

Predseda dozornej rady..........................................

Členovia dozornej rady...........................................

 ............................................